Moordbeskuldigde boer hoor oor borgtogArgieffoto Josef van Eeden, die Vrystaatse boer wat tereg staan op twee aanklagte van moord, het Woensdag weer in die Bethlehem-streekhof verskyn waar hy om borgtog aansoek gedoen het. Van Eeden (34) is op aanklag van moord in hegtenis geneem nadat hy na bewering in Desember 2015 vir Babiki Abraham Mokoena (33), ŉ man wat hy van veediefstal verdink het, in die Fouriesburg-omgewing doodgeskiet het. Volgens berigte was Mokoena glo met ŉ byl gewapen. Van Eeden is later op borgtog van R5 000 vrygelaat, maar is in Oktober weer in hegtenis geneem omdat hy na bewering ŉ 60-jarige man met opset op ŉ plaas naby Bethlehem raakgery het. Die man, Johannes Mahlaku, het later in die hospitaal aan sy beserings beswyk. Kapt. Zweli Mohobeleli, polisiewoordvoerder, het vroeër aan Maroela Media gesê Mahlaku het glo op ŉ naburige plaas mielies opgetel wat ná ŉ oes oorgebly het. Van Eeden het hom glo met sy voertuig gejaag en op die naburige plaas omgestamp. Phaladi Shuping, woordvoerder van die Nasionale Vervolgingsgesag (NVG), het aan Maroela Media gesê Van Eeden is Woensdag op borgtog van R10 000 vrygelaat. Hy sal dus nie Kersfees agter tralies deurbring nie en moet weer op 11 Januarie in die hof verskyn.